نجاة ڤالو بلقاسم، تولدات ف 4 أكتوبر 1977 ف بني شيكر، هي سياسية فرانصاوية. عندها دوبل جنسية، مغريبية من لولادة ؤ فرانصاوية خداتها ف 1995، والاكين نشاط سياسي ديالها كامل ف فرانصا. نجاة كبرات ف دوّار بني شيكر ف لفيرما د جدّها. ف 1982 لتاحقات ب بّاها لي كان خدّام بنّاي ف أبيڤيل ف فرانسا، ؤ شدّات لجنسية لفرانساوية على 18 عام. تخرّجات نجاة بلقاسم من جاميعة د صيونص پو ف 2002، ؤ تماك فين تلاقات معا راجلها بوريس ڤالو، لي تجوجات بيه ف 2005. كانت ناطقة رسمية د سيݣولين روايال ف نتيخابات رياسية د 2007 ؤ ف نتيخابات تمهيدية د لحيزب شتيراكي د 2011، ؤ موراها د فرونسوا ؤلوند ف نتيخابات رياسية د 2012. بين 2004 ؤ 2008، كانت موستاشرة جيهاوية ف رون ألپ، ف لول كا رايسة د لجنة تقافية ؤ موراها كا موستشارة مكلفة ب تقافة. ف مارس 2008، تنتاخبات موستاشرة عامة د لكانطون د مونشا ف دايرة تالتة د ليون. من 2008 ل 2013، كانت موستشارة جماعية ف ليون، نايبة علا لأحدات لكبار، شباب ؤ لحياة لجمعاوية. ولات وزيرة حقوق لعيالات ؤ ناطقة رسمية ف لحوكومات د جون مارك إرو، لي كانت فيهم أصغر وحدة من 2012 ل 2014.